รัฐเผยยอดสมัครกองทุนการออม9วันทะลุ2แสน
โฆษกรัฐบาลเผยยอดผู้สมัคร กอช. 9 วันทะลุ 2 แสนราย กระตุ้นแบงค์รัฐให้ข้อมูลประชาชนต่อเนื่อง
31 ส.ค. 2558

โฆษกรัฐบาลเผยยอดผู้สมัคร กอช. 9 วันทะลุ 2 แสนราย กระตุ้นแบงค์รัฐให้ข้อมูลประชาชนต่อเนื่อง 
เมื่อวันที่ 31 ส.ค. พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่ารายงานล่าสุดจากกองทุนการออมแห่งชาติ (กอช.) พบว่า ยอดสมัครสมาชิก กอช. นับจากวันเปิดกองทุนคือ 20 สค. จนถึงวันศุกร์ที่ 28 สค. หรือประมาณ 9 วัน ที่เปิดกองทุน มีจำนวนทั้งสิ้น 211,603 ราย  คิดเป็นยอดวงเงินฝากรวม 198,155 ,701  บาท  ซึ่งสะท้อนว่าพี่น้องประชาชนเห็นความสำคัญกับการออมอย่างมากและเป็นสิ่งที่รัฐบาลยินดีเป็นอย่างมาก
"ทั้งนี้ มีรายละเอียดการเปิดบัญชีกองทุนการออมแห่งชาติ ผ่านธนาคารต่างๆ ดังนี้ ธกส. จำนวน 171,764 ราย ยอดออม  158,570,998 บาท, ธนาคารออมสิน  จำนวน 28,539 ราย ยอดออม 24,077,286 บาท  และ ธนาคารกรุงไทย 11,300  ราย ยอดออม15,507,417 บาท"พล.ต.สรรเสริญกล่าว
พล.ต.สรรเสริญกล่าวว่า นายกรัฐมนตรีได้กำชับให้ธนาคารรัฐทั้งสามแห่ง ได้ช่วยประชาสัมพันธ์อย่างต่อเนื่อง เพื่อแนะนำให้ประชาชนรับทราบ ข้อมูลกองทุน และ ประโยชน์ที่ประชาชนจะได้รับ เพื่อจะได้ร่วมกันสร้างหลักประกันเงินบำนาญด้วยตัวท่านเอง โดยรัฐช่วยสบทบตามระเบียบกองทุน  ซึ่งเมื่อเกษียณแล้ว กองทุนฯ จะจ่ายเงินบำนาญเป็นรายเดือนทุกเดือนตลอดชีพ เป็นการสร้างความมั่นคงให้กับชีวิตในระยะยาว